ས་ཀྱི་མཆོག་དགའ་དང་བཞི་ནི་རྨི་ལམ་གྱི་གནས་སྐབས་རྣམ་པར་དག་པ་ལོངས་སྤྱོད་རྫོགས་པའི་སྐུའོ། །གསུམ་པ་ཁྱད་པར་གྱི་དགའ་བ་ལའང་བཞི་སྟེ། བྱང་སེམས་སྙིང་ཁའི་འཁོར་ལོའི་དབུས་ནས་སོར་གསུམ་ཡན་གང་བ། ཨོ་ཡིག་རྣམ་པར་དག་པ་ཆུའི་ཁམས་ཚེས་དགུ་འབར་བ་སྐུའི་ཁྱད་དགའ་དང་། བྱང་སེམས་སོར་དྲུག་ཡན་གང་བ། ཨ་ཡིག་རྣམ་པར་དག་པ་སའི་ཁམས་ཚེས་བཅུ་ཁྱད་པར་གྱི་དགའ་བ་གསུང་གི་ཁྱད་དགའ་དང་། བྱང་སེམས་སོར་དགུ་ཡན་གང་བ་ཧ་ཡིག་རྣམ་པར་དག་པ་ནམ་མཁའི་ཁམས་ཚེས་བཅུ་གཅིག་རྒྱལ་བ་ཐུགས་ཀྱི་ཁྱད་དགའ་དང་། བྱང་སེམས་སོར་བཅུ་གཉིས་ཡན་གང་བ་ཡ་ཡིག་རྣམ་པར་དག་པ་རླུང་གི་ཁམས་ཚེས་བཅུ་གཉིས་ཐིག་ལེ་ཡེ་ཤེས་ཀྱི་ཁྱད་དགའ་དང་བཞི་ནི་འཐུག་པོའི་གནས་སྐབས་ཆོས་ཀྱི་སྐུའོ། །བཞི་པ་ལྷན་ཅིག་སྐྱེས་དགའ་ལའང་བཞི་སྟེ། བྱང་སེམས་ལྟེ་བའི་འཁོར་ལོའི་དབུས་ནས་སོར་གསུམ་ཡན་གང་བ་ཡ་ཡིག་རྣམ་པར་དག་པ་མེའི་ཁམས། ཚེས་བཅུ་གསུམ་ཨེཊྚ་སྐུའི་ལྷན་ཅིག་སྐྱེས་དགའ་དང་། བྱང་སེམས་སོར་དྲུག་ཡན་གང་བ་ཝ་ཡིག་རྣམ་པར་དག་པ་ཆུ་ཁམས་ཚེས་བཅུ་བཞི་ལྷན་ཅིག་སྐྱེས་དགའི་གསུང་གི་ལྷན་ཅིག་སྐྱེས་དགའ་དང་། བྱང་སེམས་སོར་དགུ་ཡན་གང་བ་ལ་ཡིག་རྣམ་པར་དག་པ་ཚེས་བཅོ་ལྔའི་ཉིད་ཐུགས་ཀྱི་ལྷན་ཅིག་སྐྱེས་དགའ་དང་། བྱང་སེམས་སོར་བཅུ་གཉིས་ཀྱི་མཐར་རྡོ་རྗེ་ནོར་བུའི་རྩེའི་བར་ཡོངས་སུ་གང་བ་སྟོང་པ་ཆེན་པོ། ཡི་གེ་ལྔའི་བདག་ཉིད་ཝཾ་ཡིག་རྣམ་པ་ཡེ་ཤེས་ཀྱི་ཁམས་ཚེས་བཅོ་ལྔའི་མཐའ་ཉམས་པ་མེད་པའི་ཆ་བཅུ་དྲུག་པ་ནཱ་ད་ཡེ་ཤེས་ཀྱི་ལྷན་ཅིག་སྐྱེས་དགའ་སྟེ་ངོ་བོ་ཉིད་ཀྱི་སྐུའོ། །མཚན་བརྗོད་ལས། དེ་ཉིད་རྣམ་པ་བཅུ་དྲུག་རིག །ཅེས་པའི་དོན་དང་མཐུན་པའོ། །དེ་ལྟར་བྱང་ཆུབ་ཀྱི་སེམས་འཕོ་མེད་དུ་ཟིན་ནས། གསང་གནས་ཀྱི་འཁོར་ལོའི་ཕྱེད་ཡོངས་སུ་རྫོགས་པར་གང་བ་ས་དང་པོ་རབ་ཏུ་དགའ་བ། གཉིས་པ་དྲི་མ་མེད་པ་གནས་དང་ཉེ་བའི་གནས། ལྟེ་བ་ཕྱེད་ཡོངས་སུ་རྫོགས་པར་གང་བ་ས་གསུམ་པ་འོད་བྱེད་པ་བཞི་པ་འོད་འཕྲོ་བ། ཞིང་དང་ཉེ་ཞིང་། སྙིང་ཁའི་འཁོར་ལོ་ཕྱེད་ཡོངས་སུ་རྫོགས་པར་གང་བ། ས་ལྔ་པ་སྦྱང་དཀའ་བ་དང་། དྲུག་པ་མངོན་དུ་གྱུར་པ་འདུས་པ་དང་ཉེ་བའི་འདུས་པ། མགྲིན་པའི་འཁོར་ལོ་ཕྱེད་ཡོངས་སུ་རྫོགས་པར་གང་བ། ས་བདུན་པ་རིང་དུ་སོང་བ། བརྒྱད་པ་མི་གཡོ་བའི་ས། ཚན་དྷོ་དང་ཉེ་བའི་ཚན་དྷོ་དཔྲལ་བའི་འཁོར་ལོ་ཕྱེད་ཡོངས་སུ་གང་བ་ནི། ས་དགུ་པ་ལེགས་པའི་བློ་གྲོས་དང་བཅུ་པ་ཆོས་ཀྱི་སྤྲིན། དུར་ཁྲོད་དང་ནི་ཉེ་བའི་དུར་ཁྲོད་གཙུག་ཏོར་གྱི་འཁོར་ལོ་ཕྱེད་ཡོངས་སུ་རྫོགས་པར་གང་བ། ས་བཅུ་གཅིག་པ་དང་བཅུ་གཉིས་པ་འཐུང་གཅོད་ཉེ་བའི་འཐུང་གཅོད་མངོན་དུ་གྱུར་ཏེ། མི་འགྱུར་བའི་བདེ་བ་ཉི་ཁྲི་ཆིག་སྟོང་དྲུག་བརྒྱ་རོ་ཅིག་ཏུ་གྱུར་པ་སྟོང་པ་ཆེན་པོ་ཡི་གེ་དྲུག་གི་བདག་ཉིད། ཨེ་ཡིག་རྣམ་ཀུན་མཆོག་དང་ལྡན་པའི་སྟོང་ཉིད་བཅུ་དྲུག་སྟོང་པའི་ཆ་རིང་པོའི་ཡི་གེ་དང་བཅས་པ་དབྱེར་མེད་ཅིག་ཏུ་འདྲེས་པ་ཨེ་ཝཾ་ཡི་གེ་རང་བཞིན་རིགས་དྲུག་པ་རྡོ་རྗེ་འཆང་ཆེན་པོའི་གོ་འཕང་མངོན་དུ་བྱས་པ་ཡིན་ནོ། །དེ་ཡང་ཧྲིལ་གྱིས་དྲིལ་ན་ལས་རྒྱ་དང་མཉམ་པར་སྦྱོར་བའི་སྐབས་སུ། ཁམས་སྤྱི་བོ་ནས་མགྲིན་པར་བབ་པ་དགའ་བ་སྟེ། ལུས་ཀྱི་བ་སྤུ་ཅུང་ཟད་ལྡང་ཞིང་། གཡའ་བ་ནི་ལུས་ཉམས་སྐུ་རྡོ་རྗེ། ངག་ཅུང་ཞིག་འདར་བ་ནི་ངག་ཉམས་གསུང་རྡོ་རྗེ། སེམས་རྣམ་རྟོག་རགས་པ་འགགས་པ་ནི་སེམས་ཉམས་ཐུགས་རྡོ་རྗེ། དེའི་ངང་ལ་སྟོང་པ་ཆེན་པོ་ཡི་གེ་ལྔ་འཆར་བ་ནི་ཡེ་ཤེས་རྡོ་རྗེའོ། །དེ་ནས་ཁམས་མགྲིན་པ་ནས་སྙིང་གར་བབས་པ་མཆོག་དགའ་སྟེ། སྔ་མ་ལས་བདེ་བ་བཞི་འགྱུར་གྱི་ཆེར་སོང་བས་ལུས་སྦྲིད་པ་ལ་སོགས་ལུས་ཉམས་སྐུ་རྡོ་རྗེ། དངས་པ་ལ་སོགས་པ་ངག་ཉམས་གསུང་རྡོ་རྗེ། རྣམ་རྟོག་ཕྲ་བའང་འགགས་པ་ནི་སེམས་ཉམས་ཐུགས་རྡོ་རྗེ། སྟོང་ཆེན་ཡི་གེ་ལྔ་འཆར་བ་ཡེ་ཤེས་རྡོ་རྗེའོ། །སྙིང་ག་ནས་ལྟེ་བར་བབས་པ་ཁྱད་པར་གྱི་དགའ་བ་སྟེ། ལུས་སྒྱུར་ཞིང་འདར་བ་ནི། ལུས་ཉམས་སྐུ་རྡོ་རྗེ། དབུགས་དུམ་བུར་ཆད་པ་ནི་ངག་ཉམས་གསུང་རྡོ་རྗེ། ཕྱི་རོལ་གྱི་སྣང་བ་འགགས་པ་ནི་སེམས་ཉམས་ཐུགས་རྡོ་རྗེ། སྟོང་ཆེན་ཡི་གེ་ལྔ་འཆར་བ་ཡེ་ཤེས་རྡོ་རྗེའོ། །ལྟེ་བ་ནས་གསང་བའི་རྡོ་རྗེའི་ནོར་བུའི་བར་སླེབ་པ་ལྷན་ཅིག་སྐྱེས་དགའ་སྟེ། ལུས་ཞིག་པ་ལྟ་བུ་ལུས་ཉམས་སྐུ་རྡོ་རྗེ། དབུགས་འགྱུ་བ་འགགས་པ་ནི་ངག་ཉམས་གསུང་རྡོ་རྗེ། ཉམས་ཀྱི་དྲི་མ་ཕྲ་མོ་ཡང་དག་ཏེ་ལྷན་ཅིག་སྐྱེས་པའི་ཡེ་ཤེས་དེ་ཁོ་ན་ཉིད་མངོན་སུམ་དུ་འཆར་བ་ནི་སེམས་ཉམས་ཐུགས་རྡོ་རྗེ། སྟོང་ཆེན་ཡི་གེ་ལྔ་འཆར་བ་ནི་ཡེ་ཤེས་རྡོ་རྗེའོ། །དེ་ཡང་སྟོང་པ་ཆེན་པོ་ཡི་གེ་ལྔ་ནི་གང་ཡིན་ཞེ་ན། ཨ་ཨི་རི་ཨུ་ལྀ་རྣམས་ཡིན་ཏེ། རང་ངོ་མ་ཤེས་པ་སོ་སོ་སྐྱེ་བོ་རྣམས་ལ་ནི། ཕུང་པོ་ལྔ་དང་། ཉོན་མོངས་པ་ལྔ་དང་། དབང་པོ་ལྔ། ཁམས་ལྔ། ཡུལ་ལྔ་རྣམས་སུ་འཆར་ཞིང་། རང་ངོ་ཤེས་པའི་དབང་དུ་བྱས་ན། སྐུ་རྡོ་རྗེའི་སྣང་ཉམས་འོད་ལྔ། གསུང་རྡོ་རྗེའི་སྣང་ཉམས་ཨ་ཨི་རི་ཨུ་ལྀ་རྣམས་སུ་འཆར། ཐུགས་རྡོ་རྗེའི་སྣང་ཉམས་ཡེ་ཤེས་ལྔ་འཆར་བའོ། །དེ་དགའ་བ་བཞི་སྟོང་པ་བཞི་དང་སྦྱར་ན། རྒྱུད་ལས་སྟོང་དང་ཤིན་དུ་སྟོང་པ་དང་། སྟོང་པ་ཆེན་པོའི་རྒྱུ་དེ་ཡིས། །ཐམས་ཅད་སྟོང་པའི་མངོན་སུམ་དུ། །ཞེས་གསུངས་པས། དགའ་བ་དང་སྟོང་པ། མཆོག་དང་ཤིན་དུ་སྟོང་པ། ཁྱད་པར་གྱི་དགའ་བ་དང་སྟོང་པ་ཆེན་པོ། ལྷན་ཅིག་སྐྱེས་པའི་དགའ་བ་དང་། ཐམས་ཅད་སྟོང་པ་མངོན་སུམ་དུ་འཆར་བའོ། །དབང་བཞི་པའི་སྐབས་སུ། དུས་གསུམ་གྱི་སྤྲོས་པ་བཅད་དེ་ལྟར་སེམས་ཁོང་སློད་ནས་བཞག་པས། ཉམས་ཅི་ལྟ་བུ་ཞིག་སྐྱེ་ཞེ་ན། དེ་ལྟར་གྱི་ཤེས་པ་རྗེན་ལྷང་ངེ་བ། གསལ་ལེ་ཧྲིག་གེ བློས་མ་བྱས་པའི་སྟོང་ཉིད་རང་ལུགས་པ་ཅིག་སྐྱེ་སྟེ། དེ་ལ་སེམས་ཉིད་ཀྱི་དཀྱིལ་འཁོར་ཞེས། རང་བཞིན་གྱི་འོད་གསལ་བ་ཞེས་སམ། གཞི་གཉུག་མ་ཞེས་སམ། བདེ་བར་གཤེགས་པའི་སྙིང་པོ་ཞེས་སམ། ཆོས་ཀྱི་སྐུ་ཞེས་སམ། རང་བྱུང་གི་ཡེ་ཤེས་ཞེས་བྱ་ལ། སངས་རྒྱས་ཀྱི་དགོངས་པ་ཐུན་མོང་མ་ཡིན་པར་ངོ་སྤྲད་དོ།། དེ་ནི་ཆོས་ཉིད་དུ་ངོ་སྤྲོད་པའོ། །གཉིས་པ་བུམ་པ་ལ་ཤེས་པ་གཏད་པས། བུམ་འཛིན་བྱུང་བ་ནི། མ་སྐྱེས་པ་ལས་རྟོག་པ་བློ་བུར་ཞེས་བྱ་སྟེ་སྐྱེས་པའི་ངོ་བོ་བསྟན་པའོ། །གསུམ་པ་དེ་གཉིས་ངོ་བོ་གཅིག་མི་གཅིག་བལྟས་པས། མ་སྐྱེས་པའི་ཤེས་པ་གཉུག་མ་དེ་དང་། སྐྱེས་པའི་ཤེས་པ་ཡུལ་ལས་འགྱུ་བ་གཉིས་ཐ་དད་མེད་དེ། དཔེར་ན་ཆུ་དང་རླབས་ལྟ་བུ་ཡིན་ཏེ། ས་ར་ཧས། མ་སྐྱེས་པ་ལས་རྟོག་པ་བློ་བུར་བ། །རྟོག་པ་དེ་ཉིད་དབྱིངས་ཀྱི་ངོ་བོ་ཡིན། །ཞེས་གསུངས་པའི་ཕྱིར་རོ། །བཞི་པ་རྟག་ཆད་ཡོད་མེད་ཀྱི་མཐའ་བཞི་བཅད་པས། རྟག་པའི་མཐར་མ་ལྷུང་སྟེ། རང་བཞིན་ཡེ་ནས་སྟོང་པར་འདུག ཆད་པའི་མཐར་མ་ལྷུང་སྟེ། རིག་པའི་ངོ་བོ་རྗེན་ནེ་འདུག གཉིས་ཁའི་མཐར་མ་ལྷུང་སྟེ། རིག་སྟོང་གསལ་སྟོང་གཉིས་མེད་ཀྱི་ངོ་བོར་འདུག གཉིས་མེད་ཀྱི་མཐར་མ་ལྷུང་སྟེ། གཉིས་མེད་དུ་འཛིན་མཁན་གྱི་ཤེས་པ་ཡང་མེད་པར་ངོ་སྤྲད་པའོ། །ལྔ་པ་བདེ་བ་ཆེན་པོར་ངོ་སྤྲད་པ་ནི། སེམས་སྐྱེ་མེད་ཀྱི་ལྟ་བ་ཉམས་སུ་མྱོང་བའི་དུས་ན། སྡུག་བསྔལ་གྱི་རྒྱུ་རྐྱེན་ཐམས་ཅད་མ་གྲུབ་སྟེ། སེམས་བདེ་བ་ཆེན་པོའི་ངོ་བོར་ལྷན་ནེ་གནས་པས་ན་བདེ་བ་ཆེན་པོར་ངོ་སྤྲད་པའོ། །དེ་ཡང་འཁོར་བ་རང་གྲོལ་དུ་ངོ་སྤྲད་པ་དང་། དུ་མ་རོ་ཅིག་ཏུ་ངོ་སྤྲད་པ་དང་། སྣང་སྟོང་དབྱེར་མེད་དུ་ངོ་སྤྲད་པ་དང་། རང་བཞིན་རྣམ་དག་ཏུ་ངོ་སྤྲད་པ་དང་། མཚན་ཉིད་རང་གྲོལ་དུ་ངོ་སྤྲད་པ་དང་ལྔ་ལས། དང་པོ་ནི། རྣམ་རྟོག་ཐོལ་གྱིས་སྐྱེས་པ་དེ་ཉིད་ཀྱི་སྟེང་དུ་མ་བཅོས་པར་བཞག་པས་འཛིན་པ་རང་སར་གྲོལ་ཏེ། ཆགས་སྡང་གི་རང་བཞིན་འགགས་པས་མ་རིག་པ་འགགས། དེ་ལས་རྟེན་འབྲེལ་བཅུ་གཉིས་འགགས་ཏེ་འཁོར་བ་རང་གྲོལ་དུ་དེ་ཁ་མྱ་ངན་ལས་འདས་པ་ཡིན་ཏེ། ས་ར་ཧས། གང་ཚེ་ཡིད་ནི་མི་གཡོ་བརྟན་པ་དེར། །དེ་ཚེ་འཁོར་བའི་དངོས་པོ་རང་གྲོལ་འགྱུར། །ཞེས་གསུངས་སོ། །གཉིས་པ་ནི། གཞི་མ་བཅོས་པའི་ཤེས་པ་གསལ་སྟོང་གི་ངང་དེ་ཉིད་ལས། རྐྱེན་ངེས་མེད་ཀྱི་ཤེས་པ་ངེས་མེད་ཀྱིས་བསྐུལ་ནས། གཟུགས་སྒྲ་སོགས་དུ་མར་སྣང་ཡང་ངོ་བོ་སེམས་ཉིད་སྟོང་པར་རོ་གཅིག་སྟེང་དུ་མ་རོ་གཅིག་ཏུ་ངོ་སྤྲད་དོ། །གསུམ་པ་ལ། ཕྱིའི་དབང་པོ་ཡུལ་དུ་སྣང་བ་དང་། ནང་འཛིན་པ་སེམས་ཀྱི་སྣང་བ་དང་། གསང་བ་ཉམས་དང་རྟོགས་པའི་སྣང་བ་ནི། རང་བཞིན་ངོ་བོ་ཉིད་ཀྱིས་སྟོང་པ་སྟེ། དེ་དག་ཀྱང་གཞི་སྟོང་པ་ལས་བྱུང་། བར་དུ་སྟོང་པ་རང་གི་ངོ་བོར་གནས། མཐའ་མ་ཡང་གཞི་སྟོང་པ་ཉིད་དུ་ཐིམ་པས་སྣང་བ་དང་སྟོང་པ་ཐ་དད་མེད་དེ། དཔེར་ན་གཉིད་སད་དུས་རྨི་ལམ་གྱི་སྣང་བ་འགགས་པ་བཞིན་དུ་སྣང་སྟོང་དབྱེར་མེད་དུ་ངོ་སྤྲད་དོ། །བཞི་པ་ལ་བདུན་ཏེ། གཞི་དག་པ། འགྱུ་བ་དག་པ། ཤུགས་དག་པ། འདུ་བ་དག་པ། དབྱེ་བ་དག་པ། གྲངས་དག་པ། ཐབས་དག་པའོ། །དང་པོ་ནི་གཞི་རྣམ་པར་དག་པ་དེའོ། །འགྱུ་བ་དག་པ་ནི། རྣམ་རྟོག་ཐོལ་གྱིས་འགྱུས་པ་དེ་མ་དག་པ་ཡིན་ལ། དེ་སྟོང་པར་ལྷག་གེ་བ་དེ་འགྱུ་བ་དག་པའོ། །ཤུགས་དག་པ་ནི། སྒྲ་ལྟ་བུའི་རྐྱེན་བྱུང་བའི་དུས་སུ་ཤེས་པ་རང་ཤུགས་ཀྱིས་སྡོད་དུ་མི་འདོད་པར་སྒྲ་དེ་ཉིད་ཀྱི་སྟེང་དུ་འགྲོ་བ་ནི་ཤུགས་མ་དག་པའོ། །རང་རང་ཤུགས་ཀྱིས་འཛིན་མེད་དུ་འགྲོ་བས། སྣང་སྟོང་དུ་ལྷག་ལྷག་འགྲོ་བ་ནི་ཤུགས་དག་པའོ། །འདུ་བ་དག་པ་ནི། ཕྱིའི་ཡུལ་རྐྱེན་དང་ནང་གི་སེམས་གཉིས་འདུས་པས། གཟུགས་སྒྲ་ལ་སོགས་པའི་རྟོག་པ་ཝལ་སྣང་བ་དེ་མ་དག་པ་ཡིན་ལ། བླ་མའི་གདམས་ངག་དྲན་པ་ཙམ་གྱིས་སྟོང་སྣང་དུ་རྟོགས། འདུས་ཐིམ་དུ་སོང་བ་དེ་ནི་འདུ་བ་དག་པའོ། །དབྱེ་བ་དག་པ་ནི། གཟུགས་སྒྲ་ལ་སོགས་པ་དུ་མར་སྣང་ཞིང་རེ་རེ་ལའང་ཕྲ་རགས་ཀྱི་གཟུགས་སྡུག་མི་སྡུག་ལ་སོགས་པའི་ཕྲ་རགས་སྣ་ཚོགས་སུ་ཕྱེ་ནས་བརྟག་པ་དེ་མ་དག་པ་ཡིན་ལ། དེ་ཐམས་ཅད་ཆོས་ཉིད་སྟོང་པར་རྟོགས་པ་ནི་དབྱེ་བ་དག་པའོ། །གྲངས་དག་པ་ནི། རྟོག་པ་གཅིག་སྐྱེས་གཉིས་སྐྱེས་ཐམས་ཅད་མ་དག་པ་ཡིན་ལ། སྟོང་སྣང་དུ་ལྷག་ལྷག་ཤར་བ་ནི་གྲངས་དག་པའོ། །ཐབས་དག་པ་ནི། བླ་མའི་གདམས་ངག་དང་། ཐབས་ཀྱི་གཉེན་པོའི་དྲན་པ་ཉིད་ཀྱང་མ་དག་པ་ཡིན་ལ། ཞེན་མེད་བཅོས་མེད་དུ་སོང་བ་ནི་ཐབས་དག་པའོ། །ལྔ་པ་ནི། རིག་པ་རྒྱ་ཡན་དུ་ངོ་སྤྲོད་པ། ཡེ་ཤེས་ཐུག་ཕྲད་དུ་ངོ་སྤྲོད་པ། རྟོག་པ་རང་གྲོལ་དུ་ངོ་སྤྲོད་པ། དུ་མ་རོ་ཅིག་ཏུ་ངོ་སྤྲོད་པ། བདེ་ཆེན་ཟུང་འཇུག་ཏུ་ངོ་སྤྲོད་པ་དང་ལྔ་ལས། དང་པོ་ནི། མིག་གི་དབང་པོ་ལ་ངོ་སྤྲོད་པར་བྱ་སྟེ། སློབ་མའི་མདུན་དུ་མེ་ལོང་ཅིག་བཙུགས་ལ། དེ་ལ་ཤེས་པ་གཏད་དུ་བཅུག་ཅིང་། དེ་ནས་སློབ་དཔོན་གྱི་ཡིད་མེད་ཁོའི་རྒྱབ་དུ་དཔལ་ཤ་བ་རི་པའི་བྲིས་སྐུ་བཀྲམ་ལ། གློ་བུར་དུ་མེ་ལོང་གི་ནང་དུ་གཟུགས་བརྙན་ཤར་བ་དེས་མཚོན་ནས། གཟུགས་སྣང་ཐམས་ཅད་རྒྱུ་རྐྱེན་ཚོགས་པའི་རྟེན་འབྲེལ་གྱི་སྣང་བ་མ་གཏོགས། དོན་ལ་རང་བཞིན་མེད་པར་ཤེས་པར་བྱའོ། །གཉིས་པ་ནི། དེ་ཉིད་ཀྱི་ངང་ལས། བླ་མས་གླིང་བུ་བུས་པས། གོང་བཞིན་དུ་ངོ་སྤྲད་དོ། །གསུམ་པ་ནི། བླ་མས་རེང་བུའི་དྲི་སློབ་མའི་སྣ་ལ་བདུག་ཏེ་གོང་བཞིན་དུ་ངོ་སྤྲད་དོ། །བཞི་པ་ནི། བླ་མས་བུ་རམ་ལ་གཟུགས་བརྙན་སྣ་ཚོགས་བྱས་ཀྱིན་སློབ་མའི་ལྕེ་ཐོག་ཏུ་བཞག་ལ། བུ་རམ་གྱི་གཟུགས་ཐ་དད་དུ་སྣང་ཡང་ངོ་བོ་སྟོང་ཉིད་དུ་གཅིག་པར་ངོ་སྤྲད་དོ། །ལྔ་པ་ནི། ལུས་ཀྱི་རེག་བྱ་འཇམ་རྩུབ་བསྟན་ལ་གོང་བཞིན་དུ་ངོ་སྤྲད་དོ། །མདོར་ན་སྒོ་ལྔའི་རྣམ་རྟོག་རང་ག་མར་སྣང་བ་འཁོར་བ་དེའི་ངང་ལ་བཞག་པ་སྟོང་ཉིད་དུ་གྲོལ་བ་མྱ་ངན་ལས་འདས་པར་ངོ་སྤྲད། དེ་ཐམས་ཅད་མདོར་བསྡུ་ན། མངའ་བདག་ཆེན་པོ་མཻ་ཏྲི་པའི་བཞེད་པ། ལྟ་བ་གང་ལའང་མི་གནས། སྒོམ་པ་གང་ལའང་མི་རྟེན། སྤྱོད་པ་མི་ལེན་མི་འདོར། འབྲས་བུ་འདོད་ན་རང་ལ་ལྷུན་གྱིས་གྲུབ་པར་བཞེད་པའོ། །མཐར་ཐུག་འབྲས་བུའི་སྐོར་ནི། སྤྱིར་ཆོས་གཞན་མའི་ལུགས་ཀྱིས་སེམས་ཉིད་སངས་རྒྱས་ཀྱི་རྒྱུ་ཙམ་དུ་བྱས་ཏེ། ལམ་ལྔ་ཉམས་སུ་བླངས་པས་འབྲས་བུ་ཁྱད་པར་ཅན་ཅིག་ཐོབ་པར་འདོད་དེ། ཆོས་འདིའི་ལུགས་ཀྱི་སེམས་ཉིད་སངས་རྒྱས་ཀྱི་ངོ་བོ་རང་ཡིན་ལ། དེ་ཉིད་ངོ་སྤྲད་ནས་རྟོགས་པའི་དོན་ལ་གོམས་འདྲིས་བྱས་པས། གློ་བུར་གྱི་འཁྲུལ་པ་གྲོལ་བར་བྱས་པ་ཙམ་ལས། དེ་ལས་ལྷག་པའི་སངས་རྒྱས་མི་འདོད་དེ། སེམས་སངས་རྒྱས་ཀྱི་ངོ་བོ་རང་ཡིན་པས་སོ། །དེ་སྐད་དུ་ཡང་། རྡོ་རྗེ་གུར་ལས། རིན་ཆེན་སེམས་ལས་ཕྱིར་གྱུར་པའི། །སངས་རྒྱས་མེད་ཅིང་སེམས་ཅན་མེད། །ཅེས་པ་དང་། སེམས་ལས་མ་རྟོགས་སངས་རྒྱས་ནི། །བསྐལ་པར་བཙལ་ཀྱང་མི་རྙེད་དོ། །ཞེས་གསུངས་སོ། །འོ་ན་སེམས་ཉིད་སངས་རྒྱས་ཀྱི་ངོ་བོ་ཡིན་ན། སངས་རྒྱས་ཀྱི་ཡོན་ཏན་མི་འདུག་གོ་ཞེ་ན། ཡོན་ཏན་ཐམས་ཅད་ཁོ་རང་ལ་རང་ཆས་སུ་ཡོད་དེ། དཔེར་ན་ཡིད་བཞིན་གྱི་ནོར་བུ་མི་གཙང་བའི་འདམ་རྫབ་དུ་ལྷུང་བའི་ཚེ་ཡོན་ཏན་མེད་པ་ལྟར་སྣང་ཡང་། དེ་ཉིད་འདམ་ནས་བཏོན་ཏེ་རྒྱལ་མཚན་གྱི་རྩེ་ལ་བཏགས་མཆོད་ཅིང་། གསོལ་བ་བཏབ་ན་དགོས་འདོད་འབྱུང་བ་ལྟར། སེམས་ཉིད་གློ་བུར་གྱི་དྲི་མས་གོས་པའི་སྐབས་སུ་སངས་རྒྱས་ཀྱི་ཡོན་ཏན་མི་སྣང་ཡང་། རྟོགས་པས་རྒྱུད་གྲོལ་ཙ་ན་སངས་རྒྱས་ཀྱི་ཡོན་ཏན་ཐམས་ཅད་རང་ལ་ལྷུན་གྲུབ་ཏུ་འབྱུང་ངོ་། །དེ་ཉིད་བླ་མ་དམ་པས་ངོ་སྤྲད་ལམ་གཅིག་ཆར་དུ་བསྒྲོད་པས་ན། འབྲས་བུ་ལམ་དུ་བྱེད་པ་ཞེས་བྱ་སྟེ། ས་ར་ཧས། ཐེག་པ་ཆེན་པོ་བླ་མེད་སྙིང་པོའི་ལམ་འདི་ནི། འབྲས་བུ་ལམ་དུ་ཁྱེར་ནས་གདོད་ནས་འབྲས་བུར་གནས་ཞེས་གསུངས་སོ། །འོ་ན་འབྲས་བུ་སངས་རྒྱས་ཀྱི་ངོ་བོ་རང་གང་ཡིན་ཞེ་ན། སྐུ་ལྔ་དང་ཡེ་ཤེས་ལྔའི་བདག་ཉིད་ཅན་ཡིན་ཏེ། མཚན་བརྗོད་ལས། སངས་རྒྱས་སྐུ་ལྔའི་བདག་ཉིད་ཅན། །ཞེས་གསུངས་སོ། །འོ་ན་མཐར་ཐུག་འབྲས་བུའི་གནས་སྐབས་སུ་དེ་ལྟར་གནས་ཀྱང་། གཞི་ལམ་གྱི་སྐབས་སུ་མི་རུང་སྙམ་ན། དེ་ལྟར་མ་ཡིན་ཏེ། གཉིས་མེད་རྣམ་རྒྱལ་ལས། སྐྱེ་བ་མེད་པ་ཆོས་ཀྱི་སྐུ་སྟེ། །འགག་པ་མེད་པ་ལོངས་སྤྱོད་རྫོགས། །གང་དུ་མི་གནས་སྤྲུལ་པའི་སྐུ། །ཞེས་གསུངས་པས། གཞི་ལམ་འབྲས་བུ་གསུམ་ཀ་ལ་སྐུ་བཞི་ཚང་སྟེ། གཞི་གཉུག་མ་སེམས་ཀྱི་ངོ་བོ་སྤྲོས་བྲལ་དུ་གནས་པ་ནི་གཞིའི་ཆོས་སྐུ། །རང་བཞིན་གསལ་ལ་མ་འགགས་པར་བསྟན་པ་ནི་གཞིའི་ལོངས་སྐུ། མཚན་ཉིད་སྣ་ཚོགས་སུ་འཆར་བ་ནི་གཞིའི་སྤྲུལ་སྐུ། དེ་གསུམ་ཐ་དད་མེད་པར་གནས་པ་ནི་གཞིའི་ངོ་བོ་ཉིད་ཀྱི་སྐུ། དེ་ཉིད་བླ་མ་དམ་པས་ངོ་སྤྲད་པས། སེམས་ཀྱི་ངོ་བོ་སྤྲོས་བྲལ་དུ་རྟོགས་པ་ནི་ལམ་གྱི་ཆོས་སྐུ། རང་བཞིན་གསལ་ལ་མ་འགགས་པར་ཉམས་སུ་མྱ